Premierul Marcel Ciolacu a spus, joi, în conferința de presă, că măsura care vizează închiderea hipermarketurilor și a magazinelor alimentare în timpul weekendurilor va fi analizată mai în detaliu. Și doar dacă există un sistem alternativ viabil, atunci se poate ajunge la o astfel de decizie
"Am dat-o în discuție la tehnicul Guvernului, să vedem, în primul rând, impactul. Nu e o decizie ușoară. Trebuie să fim corecți, nu există evaziune la supermarketuri. Nu știm dacă acoperim nevoia cetățenilor, dacă le închidem. Nu era vorba numai de supermarketuri, era vorba de toate magazinele alimentare și ni s-a spus ca românii să-și facă aprovizionarea până sâmbătă la prâns.
Eu nu pot spune spune românilor când să se ducă la magazin să-și cumpere alimente. E decizia fiecăruia dintre noi. Dar am luat-o în calcul să vedem, totuși, impactul. Nu e o decizie ușoară. Dar dacă avem un sistem alternativ viabil, atunci se poate ajunge la o astfel de decizie", a spus Ciolacu.